“Datorită lui Nicușor Dan am intrat în politică. M-a inspirat în principal hotarârea cu care a luptat ani de-a rândul contra abuzurilor administrației locale din București.

Este omul care, prin exemplul personal, prin muncă dusă până la epuizare, prin fapte, nu prin vorbe goale, a reușit să ne convingă că se poate face și altfel de politică: modest, decent, principial, cu fața îndreptată spre oameni.

Nicușor este un om de echipă. A format USB, a creat apoi USR, are în permanență alături de el oameni cu care lucrează foarte bine. După plecarea din USR a rămas alături de noi în grupul parlamentar și a dat o mână de ajutor Alianței într-un moment delicat, în care soarta candidaturii pentru europarlamentare atârna de un fir de ață. Nu se uită asemenea gesturi.

Nicușor se bucură de o încredere enormă din partea bucureștenilor, care știu ce a făcut pentru ei și care sunt conștienți de ceea ce poate face pe viitor, în calitate de primar. Alegerile locale trecute au demonstrat asta. Orice sondaj, făcut la orice oră, va arăta exact același lucru. În plus, dintre toți candidații, are cele mai mari șanse să fie sprijinit de toate partidele de opoziție care își doresc cu adevărat să nu mai câștige Firea și PSD-ul.

Eu cred că Nicușor Dan va câștiga Primăria Capitalei și va face o treabă excelentă ca primar. Orice altă propunere de candidatură este o aventură neinspirată, o aflare-n treabă.

Are toată susținerea și toată încrederea mea. Succes, Nicușor!”